amanoisuno/poetBack huggingface dataset:
新妝詩 楊容華 
啼鳥驚眠罷，房櫳乘曉開。鳳釵金作縷，鸞鏡玉為台。妝似臨池出，人疑向月來。自憐終不見，欲去複裴回。
贈外 魏氏 
浮萍依綠水，弱蔦寄青松。與君結大義，移天得所從。翰林無雙鳥，劍水不分龍。諧和類琴瑟，堅固同膠漆。義重恩欲深，夷險貴如一。本自身不令，積多嬰痛疾。朝夕倦床枕，形體恥巾櫛。遊子倦風塵，從官初解巾。束裝赴南郢，脂駕出西秦。比翼終難遂，銜雌苦未因。徒悲楓岸遠，空對柳園春。男兒不重舊，丈夫多好新。新人喜新聘，朝朝臨粉鏡。兩鴛固無比，雙蛾誰與競。詎憐愁思人，銜啼嗟薄命。蕣華不足恃，松枝有餘勁。所願好九思，勿令虧百行。
詠破簾 喬氏 
已漏風聲罷，繩持也不禁。一從經落後，無複有貞心。
送兄 七歲女子 
別路雲初起，離亭葉正飛。所嗟人異雁，不作一行歸。
送男左貶詩 林氏 
他日初投杼，勤王在飲冰。有辭期不罰，積毀竟相仍。謫宦今何在，銜冤猶未勝。天涯分越徼，驛騎速毗陵。腸斷腹非苦，書傳寫豈能。淚添江水遠，心劇海雲蒸。明月珠難識，甘泉賦可稱。但將忠報主，何懼點青蠅。
古興 趙氏1 
郁蒸夏將半，暑氣扇飛閣。驟雨滿空來，當軒卷羅幕。度雲開夕霽，宇宙何清廓。明月流素光，輕風換炎鑠。孤鸞傷對影，寶瑟悲別鶴。君子去不還，遙心欲何托。金菊延清霜，玉壺多美酒。良人猶不歸，芳菲豈常有。不惜芳菲歇，但傷別離久。含情罷斟酌，凝怨對窗牖。霽雪舒長野，寒雲半幽谷。嚴風振枯條，猿啼抱冰木。所嗟遊宦子，少小荷天祿。前程未雲至，悽愴對車僕。歲寒成詠歌，日暮棲林樸。不憚行險道，空悲年運促。
寄夫 郭紹蘭 
我婿去重湖，臨窗泣血書。殷勤憑燕翼，寄與薄情夫。
同夫游秦 王韞秀 
路掃饑寒跡，天哀志氣人。休零離別淚，攜手入西秦。
夫入相寄姨妹 王韞秀 
相國已隨麟閣貴，家風第一右丞詩。笄年解笑鳴機婦，恥見蘇秦富貴時。
喻夫阻客 王韞秀 
楚竹燕歌動畫梁，春蘭重換舞衣裳。公孫開閣招嘉客，知道浮榮不久長。
古意 張夫人 
轆轤曉轉素絲綆，桐聲夜落蒼苔磚。涓涓吹溜若時雨，
拜新月 張夫人 
拜新月，拜月出堂前。暗魄初籠桂，虛弓未引弦。拜新月，東家阿母亦拜月，一拜一悲聲斷絕。昔年拜月逞容輝，
柳絮 張夫人 
靄靄芳春朝，雪絮起青條。或值花同舞，不因風自飄。過尊浮綠醑，拂幌綴紅綃。那用持愁玩，春懷不自聊。
拾得韋氏花鈿以詩寄贈 張夫人 
今朝妝閣前，拾得舊花鈿。粉污痕猶在，塵侵色尚鮮。曾經纖手裏，拈向翠眉邊。能助千金笑，如何忍棄捐。
誚喜鵲 張夫人 
疇昔鴛鴦侶，朱門賀客多。如今無此事，好去莫相過。
句 張夫人 
游蜂乍起驚落墀，黃鳥銜來卻上枝。臨風重回首，掩淚向庭花。鏡中春色老，枕前秋夜長。
書石壁 王氏 
何事潘郎戀別筵，歡情未斷妾心懸。汰王灘下相思處，猿叫山山月滿船。
答微之 裴淑 
侯門初擁節，御苑柳絲新。不是悲殊命，唯愁別近親。黃鶯遷古木，朱履從清塵。想到千山外，滄江正暮春。
夫下第 趙氏2 
良人的的有奇才，何事年年被放回。如今妾面羞君面，君若來時近夜來。
雜言寄杜羔 趙氏2 
君從淮海遊，再過蘭杜秋。歸來未須臾，又欲向梁州。梁州秦嶺西，棧道與雲齊。羌蠻萬餘落，矛戟自高低。已念寡儔侶，複慮勞攀躋。丈夫重志氣，兒女空悲啼。臨邛滯遊地，肯顧濁水泥。人生賦命有厚薄，
聞夫杜羔登第 趙氏2 
長安此去無多地，鬱鬱蔥蔥佳氣浮。良人得意正年少，今夜醉眠何處樓。
雜言 趙氏2 
上林園中青青桂，折得一枝好夫婿。杏花如雪柳垂絲，春風蕩颺不同枝。
寄夫 張氏 
久無音信到羅幃，路遠迢迢遣問誰。聞君折得東堂桂，折罷那能不暫歸。驛使今朝過五湖，殷勤為我報狂夫。從來誇有龍泉劍，試割相思得斷無。
贈鄭女郎 薛馧 
豔陽灼灼河洛神，珠簾繡戶青樓春。能彈箜篌弄纖指，朝理曲，暮理曲，獨坐窗前一片玉。行也嬌，坐也嬌，解佩時時歇歌管，芙蓉帳裏蘭麝滿。晚起羅衣香不斷，
古意 薛馧 
昨夜巫山中，失卻陽臺女。朝來香閣裏，獨伴楚王語。
贈故人 薛馧 
昔別容如玉，今來鬢若絲。淚痕應共見，腸斷阿誰知。
句 薛馧 
寂寞相思處，雕梁落燕泥。
題奉慈寺 楊德麟 
日月金輪動，旃檀碧樹秋。塔分鴻雁翅，鐘掛鳳凰樓。
述懷 崔氏 
不怨盧郎年紀大，不怨盧郎官職卑。自恨妾身生較晚，不及盧郎年少時。
寄夫 陳玉蘭 
夫戍邊關妾在吳，西風吹妾妾憂夫。一行書信千行淚，寒到君邊衣到無。
寫真寄夫 薛媛 
欲下丹青筆，先拈寶鏡寒。已經顏索寞，漸覺鬢凋殘。淚眼描將易，愁腸寫出難。恐君渾忘卻，時展畫圖看。
聞琴 孫氏 
玉指朱弦軋複清，湘妃愁怨最難聽。初疑颯颯涼風勁，夜深彈罷堪惆悵，露濕叢蘭月滿庭。
白蠟燭詩 孫氏 
景勝銀釭香比蘭，一條白玉偪人寒。他時紫禁春風夜，醉草天書仔細看。
謝人送酒 孫氏 
謝將清酒寄愁人，澄澈甘香氣味真。好是綠窗風月夜，一杯搖盪滿懷春。
詩 張立本女 
危冠廣袖楚宮妝，獨步閒庭逐夜涼。自把玉簪敲砌竹，清歌一曲月如霜。
繡龜形詩 侯氏 
暌離已是十秋強，對鏡那堪重理妝。聞雁幾回修尺素，繡作龜形獻天子，願教征客早還鄉。
感夫詩 慎氏 
當時心事已相關，雨散雲飛一餉間。便是孤帆從此去，不堪重上望夫山。
謠 薛瑤 
化雲心兮思淑貞，洞寂滅兮不見人。瑤草芳兮思芬蒀，
題唐安寺閣壁 王霞卿 
春來引步暫尋遊，愁見風光倚寺樓。正好開懷對煙月，雙眉不覺自如鉤。
答鄭殷彝 王霞卿 
君是煙霄折桂身，聖朝方切用儒珍。正堪西上文場戰，空向途中泥婦人。
喜盧郎及第 竇梁賓 
曉妝初罷眼初瞤，小玉驚人踏破裙。手把紅箋書一紙，上頭名字有郎君。
雨中看牡丹 竇梁賓 
東風未放曉泥幹，紅藥花開不奈寒。待得天晴花已老，不如攜手雨中看。
書桐葉 任氏 
拭翠斂蛾眉，鬱鬱心中事。搦管下庭除，書成相思字。此字不書石，此字不書紙。書在桐葉上，願逐秋風起。天下有心人，盡解相思死。天下負心人，不識相思字。有心與負心，不知落何地。
下獄貢詩 黃崇嘏 
偶辭幽隱在臨邛，行止堅貞比澗松。何事政清如水鏡，絆他野鶴在深籠。
辭蜀相妻女詩 黃崇嘏 
一辭拾翠碧江湄，貧守蓬茅但賦詩。自服藍衫居郡掾，幕府若容為坦腹，願天速變作男兒。
答諸姊妹戒飲 蔣氏 
平生偏好酒，勞爾勸吾餐。但得杯中滿，時光度不難。
書壁 周仲美 
愛妾不愛子，為問此何理。棄官更棄妻，人情寧可已。永訣泗之濱，遺言空在耳。三載無朝昏，孤幃淚如洗。婦人義從夫，一節誓生死。江鄉感殘春，腸斷晚煙起。西望太華峰，不知幾千里。
溪口雲 張文姬 
溶溶溪口雲，才向溪中吐。不復歸溪中，還作溪中雨。
池上竹 張文姬 
此君臨此池，枝低水相近。碧色綠波中，日日流不盡。
沙上鷺 張文姬 
沙頭一水禽，鼓翼揚清音。只待高風便，非無雲漢心。
雙槿樹 張文姬 
綠影競扶疏，紅姿相照灼。不學桃李花，亂向春風落。
獄中書情上使君 程長文 
妾家本住鄱陽曲，一片貞心比孤竹。當年二八盛容儀。紅箋草隸恰如飛。盡日閑窗刺繡坐，有時極浦採蓮歸。誰道居貧守都邑，幽閨寂寞無人識。海燕朝歸衾枕寒，一命任從刀下死，千金豈受暗中欺。我心匪石情難轉，縣僚曾未知情緒，即便教人縶囹圄。朱唇滴瀝獨銜冤，高髻不梳雲已散，蛾眉罷掃月仍新。三尺嚴章難可越，
銅雀台怨 程長文 
君王去後行人絕，簫箏不響歌喉咽。雄劍無威光彩沈，當時歌舞人不回，化為今日西陵灰。
春閨怨 程長文 
綺陌香飄柳如線，時光瞬息如流電。良人何處事功名，十載相思不相見。